b'\n_START_ARTICLE_\nWilkes County (North Carolina)\n_START_PARAGRAPH_\nWilkes County er et county i den nordvestlige del af North Carolina, USA. Wilkes County har 68.740 indbyggere (2010). Det administrative centrum (county seat) er Wilkesboro.\n_START_SECTION_\nHistorie\n_START_PARAGRAPH_\nWilkes County blev oprettet i 1777, af dele af Surry County, der selv var oprettet i 1771 fra Rowan County. Foruden de p\xc3\xa5g\xc3\xa6ldende dele af Surry County, indgik ogs\xc3\xa5 dele af det nuv\xc3\xa6rende Washington County i Tennessee i det nye county. (Tennessee var dengang ikke en selvst\xc3\xa6ndig stat, men et territorium under North Carolinas styre.) Wilkes County fejrer sin \xc3\xa5rsdag den 15. februar og regner sin eksistens fra 1778, hvor loven om dets oprettelse blev gennemf\xc3\xb8rt. Wilkes County er opkaldt efter John Wilkes, en engelsk politiker, der var Lord Mayor (overborgmester) i London, men som mistede posten p\xc3\xa5 grund af sin st\xc3\xb8tte til de amerikanske kolonister under USA\'s uafh\xc3\xa6ngighedskrig._NEWLINE_I 1799 blev de nordligste og vestligste dele udskilt og blev til Ashe County. I 1841 blev dele af Wilkes County og Burke County sl\xc3\xa5et sammen og dannede Caldwell County. I 1847 blev endnu nogle dele af Wilkes County sl\xc3\xa5et med sammen med dele af Caldwell County og dele af Iredell County, hvorved Alexander County blev dannet. Endelig i 1849 blev yderligere nogle dele af Wilkes County, Caldwell County, Ashe County og Yancey County sl\xc3\xa5et sammen for at skabe Watauga County. Siden har der forekommet adskillige \xc3\xa6ndringer af gr\xc3\xa6nserne, men ingen af disse har f\xc3\xb8rt til oprettelsen af nye counties._NEWLINE_Under den amerikanske borgerkrig var flertallet af indbyggerne i Wilkes County unionstilh\xc3\xa6ngere og stemte mod North Carolinas l\xc3\xb8srivelse fra unionen. Kun 51 stemte for l\xc3\xb8srivelsen, mens 1.890 stemte imod. Befolkningen i de omgivende counties kaldte af samme grund Wilkes County for "Old United States". Man betragtede det demokratiske parti som l\xc3\xb8srivelsespartiet, og stemte derfor p\xc3\xa5 den republikanske kandidat, og faktisk er Wilkes County et af de f\xc3\xa5 steder i USA\'s sydstater, der aldrig har stemt p\xc3\xa5 en demokratisk pr\xc3\xa6sidentkandidat. P\xc3\xa5 trods af unionssympatierne meldte adskillige hundrede m\xc3\xa6nd fra Wilkes County sig til sydstatsh\xc3\xa6ren, da borgerkrigen br\xc3\xb8d ud i 1861._NEWLINE_Blandt disse var Thomas C. Dula, der meldte sig som 17-\xc3\xa5rig i 1862 og blev taget til fange i marts 1865 og indsat i krigsfangelejren p\xc3\xa5 Point Lookout i Maryland. Herfra blev han l\xc3\xb8sladt i juni 1865, hvorefter han vendte hjem til sin hjemby, Elkville, i Wilkes County. Et \xc3\xa5r senere blev han anholdt for mordet p\xc3\xa5 Laura Foster, et mord som han senere blev d\xc3\xb8mt og h\xc3\xa6ngt for. Af grunde, der ikke er helt klare i dag, vakte sagen stor opsigt, ogs\xc3\xa5 uden for lokalomr\xc3\xa5det, og landsd\xc3\xa6kkende aviser s\xc3\xa5 som New York Herald og New York Times sendte journalister til retssag og henrettelse. Tom Dooley blev legende, og der blev skrevet flere sange om ham, mest kendt versionen med Kingston Trioen, mens ogs\xc3\xa5 Frank Proffit og Doc Watson og flere andre har skrevet og indspillet versioner af historien. I 1959 blev der indspillet en film om begivenhederne, "The Legend of Tom Dooley" med Michael Landon og Jo Morrow i hovedrollerne. Teatergrupen Wilkes Playmakers har hver sommer siden 2001 opf\xc3\xb8rt forestillingen "Tom Dooley \xe2\x80\x93 A Wilkes County Legend" i Wilkesboro._NEWLINE_Under det amerikanske spiritusforbud fra 1920 til 1933 blev Wilkes County hjemstred for adskillige ulovlige spiritusdestillerier, og Wilkes County blev kendt som "Verdens m\xc3\xa5neskinshovedstad". Selv efter oph\xc3\xa6velsen af spiritusforbuddet blev man ved at producere ulovligt hjemmebr\xc3\xa6ndt spiritus i Wilkes County, og helt op til 1950\'erne var distribution af ulovlig spiritus til statens st\xc3\xb8rre byer, end indbringende forretning for unge m\xc3\xa6nd fra staten._NEWLINE_De hyppige biljagter mellem spiritussmuglere og politi var med at skabe sportsgrenen Stock Car Racing. I 1947 \xc3\xa5bnede The North Wilkesboro Speedway, og dette blev den f\xc3\xb8rste NASCAR (National Association of Stock Car Auto Racing) bane i USA. Blandt sportens f\xc3\xb8rste store helte var Junior Johnson, der vandt 50 sejre. Johnson havde netop begyndt sin karriere som spiritussmugler. Johnson blev ud\xc3\xb8deliggjort i filmen "The Last American Hero" med Jeff Bridges og Valerie Perrine. Lokale vil vide, at der stadig produceres s\xc3\xa5kaldt "moonshine" i bjergene i Wilkes County.\n_START_SECTION_\nGeografi\n_START_PARAGRAPH_\nWilkes County d\xc3\xa6kker et areal p\xc3\xa5 1.968 km\xc2\xb2. Det ligger p\xc3\xa5 de \xc3\xb8stlige skr\xc3\xa5ninger af Blue Ridge Mountains, der er en del af Appalacherne. Den \xc3\xb8stlige del af Wilkes County ligger i ca. 275 meters h\xc3\xb8jde, mens den vestlige del n\xc3\xa5r op i godt 1.200 meter. Det h\xc3\xb8jeste punkt er Thompkins Knob, der er 1.256 meter. Udl\xc3\xb8berne af Blue Ridge Mountains udg\xc3\xb8r den midterste del af Wilkes County, og dettes sydlige gr\xc3\xa6nse er Brushy Mountains. Den st\xc3\xb8rste flod i Wilkes County er Yadkin River, der l\xc3\xb8ber gennem countiets centrale del. Tre andre st\xc3\xb8rre floder l\xc3\xb8ber ud i Yadkin River i Wilkes County. 6 kilometer vest for Wilkesboro er Yadkin-floden opd\xc3\xa6mmet og danner W. Kerr-Scott Reservoir. S\xc3\xb8en, der er Wilkes County\'s st\xc3\xb8rste, anvendes prim\xc3\xa6rt til rekreative form\xc3\xa5l.\n_START_SECTION_\nBydistrikter og byer\n_START_PARAGRAPH_\nWilkes County er inddelt i 32 bydistrikter (kommuner). Det gr\xc3\xa6nser op til Alleghany County (mod nord), Surry County (mod nord\xc3\xb8st), Yadkin County (mod \xc3\xb8st), Iredell County (mod syd\xc3\xb8st), Alexander County (mod syd), Caldwell County (mod sydvest), Watauga County (mod vest) og Ashe County (mod nordvest)_NEWLINE_Wilkes County har 3 st\xc3\xb8rre byomr\xc3\xa5der, North Wilkesboro (5.116 indbyggere), Wilkesboro (3.158 indbyggere) og Ronda (560 indbyggere) foruden en lang r\xc3\xa6kke meget sm\xc3\xa5 bebyggelser.\n_START_SECTION_\nVin\n_START_PARAGRAPH_\nWilkes County er en del af Yadkin Valley AVA, en af USA\'s ca. 238 (2016) anerkendte appellationer (American Viticultural Area = AVA), og et af de fire anerkendte AVA i North Carolina.\n_START_SECTION_\nBefolkning\n_START_PARAGRAPH_\nBefolkningen udgjorde i 2010 68.740 indbyggere, og Wilkes County har en befolkningst\xc3\xa6thed p\xc3\xa5 36/km\xc2\xb2. 91\xc2\xa0% af befolkningen er hvide, 4\xc2\xa0% af afrikansk oprindelse, og 5\xc2\xa0% af andre racer. Kun 0,2\xc2\xa0% af befolkningen udg\xc3\xb8res af oprindelige amerikanere, som tidligere kontrollerede hele Wilkes County._NEWLINE_Gennemsnitsindkomsten var ca. $30.000 for m\xc3\xa6nd og $26.000 for kvinder. Knap 21\xc2\xa0% af befolkningen lever under USA\'s fattigdomsgr\xc3\xa6nse.\n_START_SECTION_\nForretningsliv og kultur\n_START_PARAGRAPH_\nP\xc3\xa5 trods af at Wilkes County kun har en forholdsvis lille befolkning, og mest er landlige omr\xc3\xa5der, har en del industrier sin oprindelse her. Det g\xc3\xa6lder blandt andet USA\'s n\xc3\xa6stst\xc3\xb8rste m\xc3\xb8belforretningsk\xc3\xa6de "Lowe\'s Home Improvement Stores", f\xc3\xb8devarek\xc3\xa6den "Lowes Food", The Carolina Mirror Company (tidligere USA\'s st\xc3\xb8rste producent af spejle), Holly Farms, en af USA\'s st\xc3\xb8rste fjerkr\xc3\xa6producenter og Wilkes County er hjemsted for adskillige m\xc3\xb8bel- og tekstilvirksomheder selv om en del af disse er nedlagt og produktionen flyttet til Latinamerika og Asien._NEWLINE_Siden 1988 har byen v\xc3\xa6ret v\xc3\xa6rt for MerleFest Music Festival. Dette er USA\'s st\xc3\xb8rste bluegrass og folkemusik festival. Den var grundlagt af og blev indtil dennes d\xc3\xb8d i 2012 ledet og sponseret af musikeren og guitaristen Doc Watson, og den samler hvert \xc3\xa5r omkring 85.000 tilh\xc3\xb8rere. Festivalen finder sted p\xc3\xa5 Wilkes Community College i Wilkesboro og i North Wilkesboro afholdes den \xc3\xa5rlige Brushy Mountain Apple Festival, der tiltr\xc3\xa6kker omkring 160.000 deltagere hvert \xc3\xa5r.'